АҞӘА, жьҭаара 11 – Sputnik. VI Жәларбжьаратәи арт-пленер "Ҭагалан аԥшшәхәқәа. Аԥсны-2019" аатуеит жьҭаара 17 рзы Аԥснытәи аҳәынҭқарратә университет аҟны ҳәа радио Sputnik иазеиҭеиҳәеит асахьаҭыхыҩцәа Жәларбжьаратәи реиҿкаара "Апсны-Арт" ахантәаҩы Нугзар Логәуа.
"Апроект асахьаҭыхыҩцәа ҿарацәа рҟазара аизырҳара иазырхоуп. Афестиваль ахь иааҳаԥхьоит аԥышәа змоу асахьаҭыхыҩцәа, арҵаҩцәа, арҿиаратә еиҿкаарақәа рлахәылацәа", - иҳәеит иара.
Шықәсыцыԥхьаӡа есааира арт-пленер алахәылацәа рхыԥхьаӡара иацлоит. Сынтәа азыҳәақәа ыҟан Зеландиа Ҿыц, Нидерланды, Таиланд рҟынтәи ҳәа иҳәоит Нугзар Логәуа.
"Сынтәа урҭ ралахәхара ҳзеиҿымкааит аамҭа амамзаара иахҟьаны, аха ҽааназы ҳарзыԥшуп. Ҳуснагӡатә далахәуп Израильтәи асахьаҭыхыҩ", - еиҭеиҳәоит иара.
Уи идагьы Новосибирскнтәи хҩык аҟазауаа ҟалоит. Иаауеит Кострома, Шаача, Москва, Краснодар, Санкт-Петербург уҳәа ақалақьқәа рҟынтәи асахьаҭыхыҩцәа.
"Арт-пленер апрограмма инақәыршәаны жьҭаара 17 асааҭ 12:00 рзы ААУ аҟны имҩаԥгахоит аконференциа –"Ҳаамҭазтәи аҟазара. Аметодологиа апроблемақәа " атемала. Аҩбатәи амш азы Риҵатәи амилаҭтә парк аҿы иацҵахоит ауснагӡатә", - иҳәоит Логәуа.